Politsei- ja Piirivalveamet

Pärnu mnt 139, 15060 Tallinn

ppa@politsei.ee

**Taotlus merepäästekaater** **Boomeranger RIB C-640 taastetöödeks**

13. september 2023

Lp. Egert Belitšev!

Käesolevaga taotleb MTÜ Toila Merepääste toetust merepäästekaater Boomeranger RIB C-640 taastetöödeks tulenevalt PPA peadirektor Egert Belitšev poolt 30.08.2023 nr 7-1/53-1 väljakuulutatud taotlusvoorust.

**Tegevuse eesmärk ja kirjeldus**

MTÜ Toila Merepääste kasutada on 2 merepäästekaatrit, millest esimene on 2009. aastal Soome Merepäästeseltsilt saadud ning 2004. aastal ehitatud Boomeranger RIB C-640 VEGA ning teine 2020. aastal Inglismaalt RNLI-st (Royal National Lifeboat Institution) soetatud Atlantic 75 päästekaater. Mõlemad on head alused ning Ida-Viru rannikuvetes mereturvalisuse tagamise seisukohalt üliolulised. Kui britid teevad kõikidele alustele iga viie aasta tagant täieliku uuenduskuuri, vahetavad mootorid, pontoonid, elektroonika ja parandavad keret, siis meil sellised rahalised võimalused puuduvad. Toila Merepääste on vastavalt võimalustele uuendanud päästekaater VEGA navigatsioonisüsteeme ning need on ka tänasel hetkel hindele 5. Küll aga on päästekaatri kere ning pontoonid amortiseerunud ning vajavad suurt uuenduskuuri pärast 19 kasutusaastat. Aluse kerel on sees mikropraod, mis täidavad aluse ballasti veega ning enne päästekaatri kasutamist tuleb raisata väärtuslikku aega, et aluse pontoonid täis pumbata. Kahe päästekaatri olemasolu on vajalik nii katkematu päästevõimekuse tagamiseks kui ka õppuste- ja harjutuspäevade jaoks. Toila tegevuspiirkond asub kaugel riiklikest struktuuridest, mistõttu on üksuse pideva võimekuse olemasolu olulise tähtsusega.

Uue merepäästekaatri ost ei ole mõistlik, kuna tegemist on väga hea alusega ning ca paarikümnetuhande eurose uuenduskuuri läbimisega on alus järgmised 10+ aastat täiesti hästi kasutatav. Uus samaväärne Boomeranger C-640 päästekaatermaksab suurusjärgus 250 000 eurot.

**Taotletav summa**

Taastetööde maksumus on 21 945,50 eurot (ilma km-ta), mis sisaldab kere ja värvitöid ning uute pontoonide paigaldust. MTÜ Toila Merepääste on käibemaksukohuslane (KMKR nr EE102054721), seetõttu vaatame maksumust ilma käibemaksuta. Alternatiivne hinnapakkumine oli 24 644,23 (ilma km-ta). Mõlemad hinnapakkumised on taotlusele lisatud.

Taotlesime taastetööde finantseerimist ka PRIA LEADER Elukeskkonna arendamise meetmest. Kohalikust LEADER tegevusgrupist Kirderanniku Koostöökogu saime positiivse otsuse 90% ehk 19750,95 euro katmiseks. Pärast positiivse otsuse saamist alustasime taastetöödega.

Kahjuks PRIA järelkontrolli käigus tehti eelotsus juba tehtud positiivse finantseerimisotsuse muutmiseks, põhjuseks toodi asjaolu, et taotletud taastetööd ei ole ikkagi abikõlbulikud. Vaidlustasime PRIA eelotsuse ning nüüd on lõplik otsustamine edasi lükatud.

Seetõttu palume PPA-lt arendustoetust alljärgnevalt:

1. kui PRIA peaks tegema negatiivse otsuse, palume PPA-lt toetust **10 000 eurot**, mis moodustab 45,6% kogu investeeringust;
2. kui PRIA teeb positiivse otsuse, palume PPA-lt toetust **2194,55 eurot**, mis moodustab 10% kogu investeeringust ning katab ühingu omafinantseeringu.

**Tegevuste ajakava**

Taastetööd saavad valmis märtsis 2024.a.

**Hinnapakkumiste või kuludokumentide lisamine**

Taotlusele on lisatud kaks võrreldavat hinnapakkumist. MTÜ ei võtnud kolme hinnapakkumist põhjusel, et selliste tööde teostajaid turul väga palju ei ole.

Lugupidamisega

*/ allkirjastatud digitaalselt /*

Meelis Goldberg

juhatuse liige

MTÜ Toila Merepääste

+372 5087034

toila@sar.ee